Predkladacia správa

Európska charta regionálnych alebo menšinových jazykov (ďalej len “charta”) je medzinárodnoprávny dokument prijatý Výborom ministrov Rady Európy dňa 5. novembra 1992, ktorý nadobudol platnosť dňa 1. marca 1998. Cieľom charty je vytvoriť podmienky na zachovanie a rozvoj regionálnych alebo menšinových jazykov v oblasti vzdelávania, súdnictva, štátnej a verejnej správy, médií, kultúry, hospodárskeho a spoločenského života a cezhraničnej spolupráce.
	
V mene Slovenskej republiky bola charta podpísaná v Štrasburgu dňa 20. februára 2001. V Zbierke zákonov Slovenskej republiky bola charta publikovaná pod č. 588/2001 Z.z. a nadobudla platnosť na základe článku 19 ods. 2 dňa 1. januára 2002. 

V zmysle článku 15 charty zmluvné strany pravidelne predkladajú generálnemu tajomníkovi Rady Európy, vo forme ktorú určil Výbor ministrov Rady Európy, správu o svojej politike a o opatreniach, ktoré uskutočnili na zabezpečenie vybraných ustanovení charty. Následné správy sa predkladajú v trojročných intervaloch po prvej správe. 

Druhú správu o implementácii charty (ďalej len „správa“) mala Slovenská republika pôvodne predložiť v súlade s trojročnou periodicitou v decembri 2006. V tom čase ale nebolo ukončené prvé kolo monitorovania úrovne implementácie charty v Slovenskej republike. Výbor ministrov Rady Európy prijal odporúčanie o uplatňovaní charty na Slovensku dňa 21. februára 2007. Vzhľadom na veľmi krátky cyklus monitorovania plnenia záväzkov podľa charty jazykov, bolo rozhodnuté, že každú ďalšiu periodickú správu by mal štát predkladať až rok po tom, čo Výbor ministrov Rady Európy prijme svoje odporúčania pre dotknutý štát. Slovenskej republike v súlade s uvedeným  táto povinnosť vznikla až rok od prijatia odporúčania Výboru ministrov, čiže v roku 2008. 

Ministerstvo zahraničných vecí Slovenskej republiky v úzkej súčinnosti s Úradom vlády Slovenskej republiky a ostatnými vecne zainteresovanými ministerstvami vypracovalo návrh Druhej správy o implementácii Európskej charty regionálnych alebo menšinových jazykov v Slovenskej republike. Návrh správy bol prerokovaný aj v Rade vlády Slovenskej republiky pre národnostné menšiny a etnické skupiny. Členovia rady mohli k návrhu správy uplatniť pripomienky do skončenia medzirezortného pripomienkového konania.

Návrh správy sa predloží vláde Slovenskej republiky na schválenie. Predložením textu správy generálnemu tajomníkovi Rady Európy je splnená povinnosť informovania o úrovni implementácie charty zo strany Slovenskej republiky. 

Návrh správy sa predkladá na základe Plánu práce vlády Slovenskej republiky na rok 2008 (uznesenie vlády Slovenskej republiky č. 1092/2007). 

Predkladaný materiál nemá finančný, ekonomický, enviromentálny vplyv ani vplyv na zamestnanosť a podnikateľské prostredie.